钦定古今图书集成/明伦汇编/官常典/第482卷 > 怡峰
## 钦定古今图书集成/明伦汇编/官常典/第482卷 > 怡峰

按《周书》本传，“峰字景阜，辽西人也。本姓默台，因避难
改焉。高祖宽，燕辽西郡守。魏道武时，率户归朝，拜羽
真，赐爵长蛇公。曾祖文，冀州刺史。峰少从征役，以骁
勇闻。永安中，假龙骧将军，为都将，从贺拔岳讨万俟
丑奴。以功授给事中、明威将军，转征卤将军、都督，赐
爵蒲阴县男。及岳被害，峰与赵贵等同谋翊戴太祖”，
进爵为伯。时原州刺史史归犹为侯莫陈悦守，太祖
令峰与侯莫陈崇讨擒之。及齐神武与魏孝武帝构
隙，帝频敕太祖简锐卒入卫京邑。太祖乃令峰与都督赵贵等率轻骑赴洛阳。至潼关。值魏孝武西迁，峰
即从太祖拔回洛，复潼关。拜安东将军、华州刺史。寻
转大都督。讨曹泥有功，进爵华阳县公，邑一千户。大
统二年，从太祖破窦泰于小关。还，拜散骑常侍、车骑
大将军、仪同三司。又从复弘农，破沙苑，进爵乐陵郡
公。仍与元季海、独孤信复洛阳。峰率奇兵至成皋，入
其郛，收其户口而还。东魏遣行台任祥率步骑万馀
攻颍川，峰复以轻骑五百邀击之，自是威名转盛。加
授开府仪同三司。东魏围洛阳，峰与季海守金墉。太
祖至，围解，即与东魏战于河桥。时峰为左军，不利，与
李远先还，太祖因此班师。诏原其罪，拜东西北三夏
州诸军事、夏州刺史。后与于谨讨刘平，伏从解玉壁，
围平柏谷坞，并有功。凉州刺史宇文仲和反，峰与于
谨讨之。十五年，东魏围颍川，峰与赵贵赴援。至南阳，
遇疾卒，时年五十。峰沉毅有胆略，得士卒心，当时号
为“骁将。”太祖嗟悼者久之。赠华州刺史，谥曰襄威。子
昂嗣。